Samosprávny kraj

Samosprávny kraj alebo vyšší územný celokVyšší územný celok je pôvodné označenie používané predovšetkým v Ústave SR (čl. 64 ods. 3) ale aj zákon č. 221/1996 Z. z. o územnom a správnom usporiadaní Slovenskej republiky (§ 2 ods. 1), pojem samosprávny kraj vznikol trocha neskôr a používa sa napr. v zákone č. 302/2001 Z. z. o samospráve vyšších územných celkov (zákon o samosprávnych krajoch) (§ 1 ods. 1) (skratka: VÚC; hovorovo: župa, kraj) je najvyššia územná samosprávna jednotka na Slovensku. Existuje osem samosprávnych krajov, ktoré vznikli v roku 2001 zákonom č. 302/2001 o samospráve vyšších územných celkov.

Samosprávny kraj je právnická osoba, ktorá za podmienok ustanovených zákonom samostatne hospodári s vlastným majetkom a s vlastnými príjmami, zabezpečuje a chráni práva a záujmy svojich obyvateľov.

Jej územie je v súčasnosti identické s územím kraja. Inými územnými samosprávnymi jednotkami sú obce. Na čele samosprávneho kraja stojí predseda samosprávneho kraja (resp. predseda vyššieho územného celku), ktorý sa zvykne neformálne označovať aj ako župan.

 Kompetencie krajov 
Vyššie územné celky disponujú na základe zákonov veľkým množstvom kompetencií. Základnou úlohou samosprávnych krajov je starostlivosť o všestranný rozvoj svojho územia a potreby svojich obyvateľov. Tieto aspekty napĺňajú prostredníctvom:

 správy a údržby takmer 14 000 kilometrov ciest II. a III. triedy, čím zabezpečujú bezpečnosť a kvalitu cestnej infraštruktúry.
 prevádzky liniek a schvaľovania cestovné poriadky pravidelnej prímestskej autobusovej dopravy
 správy takmer 500 stredných škôl, kde sa starajú o modernizáciu a kvalitu vzdelávania
 prevádzky školských internátov, ktoré poskytujú ubytovanie študentom mimo ich trvalého bydliska, a školského stravovania, čím prispievajú k zlepšeniu životných podmienok študentov počas štúdiu
 podpory duálneho vzdelávania v rámci stredísk praktického vyučovania, ktoré prepájajú teoretické vzdelávanie s praktickým výcvikom priamo vo firmách
 prevádzky približne 170 zariadení sociálnych služieb, poskytujúcich starostlivosť rôznym skupinám obyvateľov (napr. domovy sociálnych služieb, útulky, zariadenia núdzového bývania, zariadenia dočasnej starostlivosti o deti, a iné)
 starostlivosti o viac ako 150 kultúrnych inštitúcií, vrátane divadiel, múzeí, galérií či knižníc, ktoré podporujú kultúrny rozvoj a uchovávanie dedičstva regiónov
 vydávania a rušenia povolenia na prevádzku zdravotníckych zariadení ambulantnej a ústavnej zdravotnej starostlivosti
 zriaďovania krajských organizácií cestovného ruchu, ktoré vytvárajú podmienky pre rozvoj cestovného ruchu na území
 podpory výstavby, modernizácie, údržby a prevádzkovania športovej infraštruktúry (ako sú štadióny, telocvične, plavárne, ihriská)
 monitorovania a zlepšovania kvality jednotlivých zložiek životného prostredia, vrátane vody, ovzdušia a prírodného prostredia
 obstarávania územného plánu regiónu, ktorý komplexne definuje pravidlá pre rozvoj infraštruktúry, bývania, dopravy, ochrany prírody a ďalších dôležitých aspektov územného rozvoja v dlhodobom horizonte

 Volené orgány 
Samosprávne orgány sú volené obyvateľmi. Obyvatelia s volebným právom volia každé štyri roky zastupiteľstvo samosprávnych krajov a predsedu samosprávneho kraja, nazývaného aj župan. Každý okres kraja má podľa počtu obyvateľov pomerný počet poslancov v krajskom zastupiteľstve, ktorí sú volení väčšinovým spôsobom t. j. zvolený je príslušný počet poslancov z kandidátov s najväčším počtom získaných hlasov.

Pokiaľ ide o župana, ten je zvolený na celokrajskej úrovni. Aby bol zvolený za župana, kandidát musí získať väčšinu platných hlasov.

 Zoznam samosprávnych krajov 
Samosprávny krajKrajské mestoRozlohaWebová stránkaBanskobystrickýBanská Bystrica9 454 km2www.bbsk.sk BratislavskýBratislava2 053 km2bratislavskykraj.skKošickýKošice6 754 km2web.vucke.skNitrianskyNitra6 344 km2www.unsk.sk PrešovskýPrešov8 973 km2psk.sk TrenčianskyTrenčín4 502 km2www.tsk.sk TrnavskýTrnava4 146 km2trnava-vuc.sk ŽilinskýŽilina6 809 km2www.zilinskazupa.sk  

 Združenie Samosprávne kraje Slovenska 
náhľad|Predsedovia samosprávnych krajov na rokovaní Zhromaždenia združenia SK8 v roku 2024. Zľava: Rastislav Trnka, Branislav Becík, Ondrej Lunter, Erika Jurinová, Juraj Droba, Jozef Viskupič, Jaroslav Baška, Milan Majerský
Združenie Samosprávne kraje Slovenska (skrátene SK8) je jediné združenie na Slovensku reprezentujúce celú regionálnu samosprávu. Ide o dobrovoľné, záujmové, na štáte i politických stranách nezávislé združenie ôsmich samosprávnych krajov na Slovensku. Bolo založené 16. mája 2006 v Bratislave. Združenie vo vzťahu k samosprávnym krajom, ktoré sú členmi združenia, plní najmä koordinačnú, iniciatívnu a metodicko-informačnú funkciu.

Medzi základné ciele združenia patrí hlavne:

 Obhajoba záujmov samosprávnych krajov a ich obyvateľov pri rešpektovaní ich autonómneho postavenia
 Zjednocovanie postupu členov združenia pri vykonávaní im zverených kompetencií
 Zapájanie predstaviteľov krajov do riešení spoločných problémov samosprávy a do prípravy spoločných stratégií
 Navrhovanie vecne príslušným ústredným orgánom štátnej správy návrhy na riešenia problémov územnej samosprávy
 Zhromažďovanie podkladov a analýza problémov výkonu krajskej samosprávy
 Poskytovanie poradenskej činnosti v otázkach praktického uplatňovania zákonov, týkajúcich sa práv a povinností krajov
 Organizovanie podujatí za účelom osvety o dôležitosti krajov a regiónov

 Legislatíva 
 Zákon č. 221/1996 Z. z. o územnom a správnom usporiadaní Slovenskej republiky 
 Zákon č. 302/2001 Z. z. o samospráve vyšších územných celkov (zákon o samosprávnych krajoch)
 Zákon č. 539/2008 Z. z. o podpore regionálneho rozvoja

 Referencie 


Kategória:Územná samospráva
Kategória:Verejná správa
Kategória:Samospráva